PAVIRTINTA

Klaipėdos rajono savivaldybės tarybos  
2025 m. birželio 26 d. sprendimu Nr. T11-241

# **KLAIPĖDOS RAJONO SAVIVALDYBĖS DALYVAUJAMOJO BIUDŽETO „TAVO IDĖJA“ PROJEKTO ORGANIZAVIMO IR ĮGYVENDINIMO TVARKOS APRAŠAS**

# **I. BENDROSIOS NUOSTATOS**

1. Klaipėdos rajono savivaldybės dalyvaujamojo biudžeto „Tavo idėja“ projekto organizavimo ir įgyvendinimo tvarkos aprašas (toliau – Tvarkos aprašas) nustato Klaipėdos rajono savivaldybės (toliau – Savivaldybė) biudžeto lėšomis finansuojamų gyventojų inicijuotų projektų idėjų teikimo, vertinimo, viešos atrankos, lėšų skyrimo ir projektų įgyvendinimo tvarką.

2. Klaipėdos rajono savivaldybės dalyvaujamojo biudžeto „Tavo idėja“ projekto (toliau – „Tavo idėja“) tikslas – didinti piliečių įtraukimo į Savivaldybės biudžeto formavimą galimybes.

3. Pagrindiniai „Tavo idėja“ uždaviniai – skatinti piliečių iniciatyvas Savivaldybėje, gerinti ir stiprinti vietinės valdžios ryšius su gyventojais, aktyvinti gyventojų dalyvavimą atnaujinant viešąsias erdves, skatinti diskusijas savivaldybės plėtros tema.

4. Gyventojų inicijuotos projektų idėjos įgyvendinamos kasmet, numatant tam priemonę Savivaldybės strateginiame veiklos plane ir lėšas Savivaldybės biudžete – iki 2 proc. nuo pajamų iš gyventojų pajamų mokesčio, bet ne mažiau nei 400 tūkst. eurų.

5. Tvarkos apraše vartojamos sąvokos:

5.1. **Darbo grupė –** Savivaldybės mero potvarkiu sudaryta projektų idėjų pasiūlymų vertinimo, viešos atrankos ir atrinktų projektų įgyvendinimo organizavimo darbo grupė, kuri atlieka gyventojų pateiktų projektų idėjų pasiūlymų administracinės atitikties vertinimą, sudaro atrinktų pasiūlymų sąrašą ir jį teikia viešai atrankai, skaičiuoja gyventojų balsus, tvirtina viešos atrankos rezultatus ir organizuoja atrinktų projektų įgyvendinimą.

5.2. **Pareiškėjas** – Lietuvos Respublikos pilietis, ne jaunesnis nei 16 metų, siūlantis gyvenamosios aplinkos gerinimo projektų idėjas.

5.3. **Projektas** – laike apibrėžta nekomercinė, nekurianti pajamų kryptingos veiklos priemonių visuma, kurios tikslas – sudaryti palankias sąlygas sumaniems ir veikliems žmonėms gyventi ir veikti Klaipėdos rajone.

5.4. **Didelės vertės projektas** – nekomercinės paskirties infrastruktūrinis (išskyrus kelių (gatvių) naują statybą rekonstravimą ir/ar remontą) projektas, įgyvendinamas per 2 metus, kurio bendra įgyvendinimo vertė neviršija 120 tūkst. eurų.

5.5. **Mažos vertės projektas** – nekomercinės paskirties infrastruktūrinis (išskyrus kelių (gatvių) naują statybą, rekonstravimą ir/ar remontą) projektas, įgyvendinamas per 1 metus, kurio bendra įgyvendinimo vertė neviršija 50 tūkst. eurų.

5.6. **Mažos vertės projektas kaimuose, turinčiuose mažą (250 ir mažiau) deklaruotų gyventojų skaičių** - nekomercinės paskirties infrastruktūrinis (išskyrus kelių (gatvių) naują statybą, rekonstravimą ir/ar remontą) projektas, įgyvendinamas per 1 metus, kurio bendra įgyvendinimo vertė neviršija 30 tūkst. eurų.

5.7. **Projekto idėjos pasiūlymas** – pagal Savivaldybės tarybos patvirtintą formą parengtas dokumentas su priedais, kurį pateikia pareiškėjas, išdėstydamas idėją.

5.8. **Kvietimas teikti projekto idėjos pasiūlymus** (toliau – Kvietimas) – viešoje erdvėje (interneto svetainėje [www.klaipedos-r.lt](http://www.klaipedos-r.lt), platformoje [www.atvirihorizontai.lt](http://www.atvirihorizontai.lt), Savivaldybės ir seniūnijų socialinio tinklo paskyrose) publikuojamas skelbimas, kuriame nurodama projekto idėjos pasiūlymų pateikimo tvarka, terminai, kontaktai pasiteirauti ir kita svarbi, susijusi informacija.

5.9. **Vieša atranka** – gyventojų balsavimas už pareiškėjų pateiktus ir Tvarkos aprašo reikalavimus atitinkančius projektų idėjų pasiūlymus.

5.10. **Viešoji erdvė** – gyvenamosios vietovės urbanizuotos teritorijos erdvinės struktūros elementas, skirtas visuomenės bendriesiems interesams ir Lietuvos valstybei nuosavybės teise priklausanti, Savivaldybei nuosavybės teise priklausanti žemė ar Savivaldybės kitais pagrindais valdoma žemė, kurios teritorija nėra detaliaisiais planais priskirta konkrečiam subjektui.

5.11. **Kaimas** – gyvenamoji vietovė, neturinti miesto, miestelio ir viensėdžio požymių.

5.12. **Kelias**– inžinerinis statinys, skirtas transporto priemonių ir pėsčiųjų eismui. Kelio elementai yra šie: žemės sankasa, važiuojamoji dalis, kelkraščiai, skiriamoji juosta, kelio grioviai ir kitos vandens nuleidimo sistemos, sankryžos, autobusų sustojimo aikštelės, poilsio aikštelės, pėsčiųjų ir dviračių takai, kelio statiniai, techninės eismo reguliavimo priemonės, želdiniai, esantys kelio juostoje, kelio oro sąlygų stebėjimo ir transporto eismo apskaitos, apšvietimo ir kiti įrenginiai su šių elementų užimama žeme.

5.13. **Gatvė** – kelias ar atskiras jo ruožas, esantis miesto ar kaimo gyvenamojoje vietovėje, paprastai turintis pavadinimą.

# **II. PROJEKTŲ IDĖJŲ PASIŪLYMŲ TEIKIMO TVARKA**

6. Projektų idėjų pasiūlymai teikiami šiose projektų vertės kategorijose:

6.1. Savivaldybės teritorijoje įgyvendinamo mažos vertės projekto, kurio bendra įgyvendinimo vertė neviršija 50tūkst. eurų. Šiai projektų kategorijai gali būti skiriama ne daugiau kaip 25 proc. einamiesiems metams Savivaldybės strateginiame veiklos plane priemonei įgyvendinti numatytų lėšų;

6.2. Savivaldybės teritorijoje įgyvendinamo mažos vertės projekto kaimuose, turinčiuose mažą (250 ir mažiau) deklaruotų gyventojų skaičių, kurio bendra įgyvendinimo vertė neviršija 30 tūkst. eurų. Šiai projektų kategorijai gali būti skiriama ne daugiau kaip 15 proc. einamiesiems metams Savivaldybės strateginiame veiklos plane priemonei įgyvendinti numatytų lėšų;

6.3. Savivaldybės teritorijoje įgyvendinamo didelės vertės projekto, kurio bendra įgyvendinimo vertė neviršija 120 tūkst. eurų. Šiai projektų kategorijai gali būti skiriama ne mažiau kaip 60 proc. einamiesiems metams Savivaldybės strateginiame veiklos plane priemonei įgyvendinti numatytų lėšų.

7. Vienas pareiškėjas projekto idėjos pasiūlymą gali teikti tik į vieną projektų vertės kategoriją.

8. Projektų idėjų pasiūlymai teikiami šiose projektų idėjų kategorijose: „Poilsis ir laisvalaikis“, „Sportas“, „Mažoji architektūra“, „Želdiniai“, „Kita“.

9. Projektų idėjų pasiūlymus gali teikti ne jaunesni nei 16 metų Lietuvos Respublikos piliečiai.

10. Projektų idėjų pasiūlymai teikiami vadovaujantis Tvarkos aprašu bei Kvietime nustatyta tvarka ir terminais. Kvietimas skelbiamas Savivaldybės interneto svetainėje [www.klaipedos-r.lt](http://www.klaipedos-r.lt) , platformoje [www.atvirihorizontai.lt](http://www.atvirihorizontai.lt), Savivaldybės ir seniūnijų socialinių tinklų paskyrose bei viešinamas pasitelkiant kitas komunikacijos priemones. Už Kvietimo paskelbimą yra atsakingas Viešųjų ryšių ir bendradarbiavimo skyrius.

11. Kvietime nurodoma:

11.1. gyventojų inicijuotų projektų įgyvendinimui suplanuota lėšų suma;

11.2. projektų idėjų pasiūlymų priėmimo laikotarpis;

11.3. projektų idėjų pasiūlymų teikimo adresas ir būdas;

11.4. Savivaldybės darbuotojo(-ų), atsakingo(-ų) už Kvietimą, konsultacijas ir metodinę pagalbą vardas ir pavardė, pareigos, telefono numeris, elektroninio pašto adresas;

11.5. kita reikalinga informacija.

12. Siekiant suteikti galimybę gyventojams pateikti aktualias ir kokybiškas projektų idėjas, seniūnijose gali būti organizuojami susitikimai, aptarimai, kūrybinės dirbtuvės.

13. Susitikimus, aptarimus, kūrybines dirbtuves iki projektų idėjų pasiūlymų teikimo pabaigos organizuoja Darbo grupė ir seniūnai. Taip pat gali būti kviečiami kitų Savivaldybės administracijos struktūrinių padalinių ar įstaigų atstovai, ekspertai.

14. Projektų idėjos teikiamos pildant Projekto idėjos pasiūlymo formą platformoje [www.atvirihorizontai.lt](http://www.atvirihorizontai.lt) pagal nustatytą tvarką ir terminus. Projekto idėjos pasiūlymo formoje nurodoma:

14.1. projekto pavadinimas;

14.2. pareiškėjo vardas, pavardė, elektroninis paštas, telefono numeris;

14.3. projekto vertės kategorija;

14.4. projekto idėjos kategorija;

14.5. projekto idėjos įgyvendinimo vieta(-os), pažymint žemėlapyje;

14.6. projekto aprašymas, informacija apie projekto tikslą, sprendžiamą problemą, tikslinę grupę, projekto rezultatus ir jų naudą gyventojams:

14.6.1. projekto idėja turi būti aprašyta lietuvių kalba, aiškiai ir išsamiai, pristatant poreikį bei naudą vietos gyventojams, aprašyme būtina vengti abstrakcijų, keleto idėjų sudubliavimo;

14.6.2. projekto idėja turi būti aprašyta pagarbiai, turinys negali būti įžeidžiantis, skatinantis patyčias, neapykantą, diskriminaciją, negali būti vartojami necenzūriniai žodžiai;

14.7. preliminari projekto sąmata su pridedamais dokumentais ir (arba) nuorodomis, nuotraukomis, vizualizacijomis.

15. Būtinieji reikalavimai projekto idėjos pasiūlymui:

15.1. projekto idėjos pasiūlymas turi būti susijęs su gyvenamosios, viešosios, kultūrinės, socialinės aplinkos ir viešosios infrastruktūros gerinimu;

15.2. projektas turi būti įgyvendinamas Savivaldybės viešosiose erdvėse;

15.3. projekto veiklomis sukurti rezultatai nebus naudojami komerciniais tikslais;

15.4. projekto veiklomis sukurti rezultatai turi atitikti Lietuvos Respublikos architektūros įstatyme nurodytus architektūros kokybės reikalavimus:

15.4.1. urbanistinio integralumo;

15.4.2. atitikties darnaus vystymosi principui;

15.4.3. statybos ir kuriamos aplinkos kokybės (ergonomiškumo), ilgaamžiškumo;

15.4.4. inovatyvumo (naujų technologijų, medžiagų, architektūrinių, urbanistinių sprendimų panaudojimas);

15.4.5. nekilnojamojo kultūros paveldo išsaugojimo;

15.4.6. aplinkos pritaikymo visiems visuomenės nariams – projektavimo visiems (universalaus dizaino) principų taikymas, užtikrinant žmonių srautų judumą ir projektuojamų objektų prieinamumą (pasiekiamumą);

15.4.7. vientisos architektūrinės idėjos;

15.4.8. estetikos.

15.5. projekto idėjos gali būti techniškai įgyvendinamos projekto idėjos pasiūlyme nurodytoje vietoje;

15.6. projekto sprendiniai neturi prieštarauti toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdyti esamiems inžineriniams tinklams ir komunikacijų sistemoms eksploatuoti;

15.7. sprendimai turi būti racionalūs, įvertinus statinio projektavimo ir projekto realizavimo kainos santykio optimalumą;

15.8. projekto idėjos pasiūlyme pateiktas išlaidų pagrįstumas yra realus, preliminarioje projekto sąmatoje pateikta išlaidų su rezervu (10 proc. mažos vertės projektams, 15 proc. didelės vertės projektams) suma neviršija projekto vertės kategorijai numatytos maksimalios sumos.

16. Projekto idėjos pasiūlymo formą užpildęs gyventojas į savo nurodytą el. paštą gauna sistemos sugeneruotą automatinį patvirtinimą apie idėjos pateikimą.

17. Platformoje [www.atvirihorizontai.lt](http://www.atvirihorizontai.lt) pateiktos idėjos paskelbiamos per tris darbo dienas, jų turinį peržiūrėjus ir patvirtinus platformos administratoriams.

18. Platformos [www.atvirihorizontai.lt](http://www.atvirihorizontai.lt) administratoriams peržiūrėjus idėjos aprašymą ir idėją aktyvavus viešam atvaizdavimui, autoriui jo nurodytu el. paštu išsiunčiama automatinė žinutė apie idėjos paskelbimą.

19. Pateikti Projekto idėjos pasiūlymai nesukuria jas teikusiems gyventojams nei pareigos idėjas įgyvendinti, nei teisių į galutinius įgyvendinimo rezultatus.

# **III. PROJEKTŲ IDĖJŲ PASIŪLYMŲ VERTINIMAS IR ATRANKA**

20. Pateikti projektų idėjų pasiūlymai vertinami pasibaigus jų priėmimo terminui. Pateikti projektų idėjų pasiūlymai vertinami dviem etapais:

20.1. administracinės atitikties vertinimas;

20.2. vieša atranka.

21. Projektų idėjų pasiūlymų administracinės atitikties vertinimą atlieka Darbo grupė. Darbo grupės nariai vertina pateiktų projektų idėjų atitiktį šiame Tvarkos apraše nustatytiems reikalavimams ir pateikia jas tolesniam projektų idėjų atrankos etapui – viešai atrankai. Prireikus Darbo grupė gali pasitelkti atitinkamų Savivaldybės administracijos struktūrinių padalinių atstovus. Darbo grupė administracinės atitikties vertinimą atlieka ne ilgiau kaip per vieną mėnesį nuo Kvietime nustatyto projektų idėjų pasiūlymų pateikimo termino pabaigos.

22. Administracinės atitikties vertinimo metu Darbo grupė įvertina, ar pateiktas Projekto idėjos pasiūlymas atitinka Tvarkos aprašo 14 ir 15 punktuose ir jų papunkčiuose nurodytus reikalavimus.

23. Jei projekto idėjos pasiūlyme pateikta neišsami ar netiksli informacija ir Darbo grupė negali tinkamai įvertinti paraiškos administracinės atitikties ir tinkamumo, Darbo grupė turi teisę paprašyti pareiškėjo per 3 darbo dienas pateikti trūkstamą informaciją ir dokumentus, papildyti ar patikslinti projekto idėjos pasiūlyme pateiktą informaciją. Jei pareiškėjas per 3 darbo dienas nuo šio prašymo gavimo prašomos informacijos ir dokumentų nepateikia arba pateikia ne visus prašomus dokumentus ir informaciją, Darbo grupė vertina paraišką remdamasi pateiktais dokumentais.

24. Administracinės atitikties vertinimo metu Darbo grupė gali teikti siūlymą:

24.1. įvertinusi pateiktų projektų idėjų visumą – jungti kelis projektus;

24.2. atsižvelgusi į aplinkybes, dėl kurių kiltų grėsmė neįgyvendinti projekto idėjos, – koreguoti pasiūlytą vietą aptarusi tai su idėjos autoriumi;

24.3. įvertinusi, kad galimos išlaidos viršys nurodytas projekto idėjos preliminarioje sąmatoje, – perkelti projekto idėją iš mažos vertės projekto idėjos kategorijos į didelės vertės projekto idėjos kategoriją.

25. Projektų idėjų pasiūlymai įvertinami teigiamai, jeigu tenkina visus Tvarkos aprašo 14 ir 15 punktuose ir jų papunkčiuose nurodytus reikalavimus. Projektų idėjų pasiūlymai, teigiamai įvertinti pagal administracinę atitiktį, Darbo grupės protokoliniu sprendimu teikiami viešai atrankai (neteikiant projekto pareiškėjo duomenų).

26. Atmestos projektų idėjos, nurodant priežastį, skelbiamos platformoje [www.atvirihorizontai.lt](http://www.atvirihorizontai.lt).

# **IV. GYVENTOJŲ PRITARIMAS SIŪLOMIEMS ĮGYVENDINTI PROJEKTAMS**

27. Viešai atrankai teikiamos projektų idėjos paskelbiamos platformoje www.atvirihorizontai.lt.

28. Savivaldybėje gyvenamąją vietą deklaravę gyventojai, ne jaunesni nei 16 metų, pritarimą projektų įgyvendinimui išreiškia balsavimu.

29. Balsavimas vyksta elektroniniu būdu vieną mėnesį nuo jo paskelbimo platformoje [www.atvirihorizontai.lt](http://www.atvirihorizontai.lt). Neturint galimybės balsuoti elektroniniu būdu, balsuoti galima atvykus į Kvietime nurodytas vietas, užpildant nustatytos formos balsavimo kortelę.

30. Balsuojantis asmuo turi duoti sutikimą naudoti jo asmens duomenis. Šie duomenys viešai neskelbiami ir naudojami tik balsuojančiam asmeniui identifikuoti. Prireikus nustatyti, ar balsavusieji asmenys yra Savivaldybėje gyvenamąją vietą deklaravę gyventojai, jų pateikti asmens duomenys gali būti patikrinami Gyventojų registro duomenų bazėje. Patikrinimą atlieka Informacinių technologijų skyrius.

31. Vienas gyventojas turi teisę balsuoti ne daugiau kaip už tris projektus, atiduodamas po vieną balsą už kiekvieną projektą.

32. Balsavus kelis kartus elektroniniu būdu, galioja paskutinis balsavimas. Balsavus elektroniniu būdu ir užpildžius balsavimo kortelę, galioja elektroniniu būdu užpildytas balsas. Užpildžius kelias balsavimo korteles, nė vienas balsas neįskaitomas.

# **V. PROJEKTŲ FINANSAVIMAS IR ĮGYVENDINIMAS**

33. Darbo grupei patvirtinus balsavimo rezultatus, sudaromas kiekvienos projektų vertės kategorijos projektų sąrašas, kuris grupuojamas pagal balsavusių asmenų balsus – nuo daugiausiai balsų surinkusių projektų iki mažiausiai balsų surinkusių projektų.

34. Darbo grupė protokoliniu sprendimu siūlo Savivaldybės merui įgyvendinti didžiausią gyventojų balsų skaičių kiekvienoje projektų vertės kategorijoje surinkusius projektus, kuriems pakanka atitinkamai projektų vertės kategorijai skirtų lėšų.

35. Jeigu projektų vertės kategorijoje nėra (nelieka) įgyvendinamų projektų ir (arba) lieka finansavimui skirtų lėšų, Darbo grupė gali siūlyti Savivaldybės merui perkelti likusias lėšas į kitą vertės kategoriją.

36. Savivaldybės mero potvarkiu tvirtinamame projektų sąraše nurodomas Savivaldybės administracijos padalinio ir (ar) pavaldžios biudžetinės įstaigos, kurie vykdys projektą, pavadinimas.

37. Savivaldybės mero potvarkiu patvirtinti projektai ir jų aprašymai viešai skelbiami platformoje www.atvirihorizontai.lt.

38. Projektai finansuojami Savivaldybės biudžeto lėšomis. Projektus įgyvendina Savivaldybės administracija ir (ar) pavaldžios biudžetinės įstaigos.

39. Projektams įgyvendinti gali būti sudaroma darbo grupė iš Savivaldybės administracijos padalinių ir pavaldžių biudžetinių įstaigų darbuotojų.

40. Projektų įgyvendinama tiek, kad neviršytų Savivaldybės strateginiame veiklos plane ir biudžete patvirtintų lėšų.

41. Jei projektų idėjų įgyvendinimo etape paaiškėja, kad dėl susiklosčiusių aplinkybių ar nenumatytų sprendimų projekto idėjos įgyvendinti nebus galima, apie tai informuojamas pareiškėjas ir gyventojai platformoje [www.atvirihorizontai.lt](http://www.atvirihorizontai.lt), ir svarstomas kitos, tame sąraše daugiausia balsų surinkusios, idėjos įgyvendinimas.

# **VI. BAIGIAMOSIOS NUOSTATOS**

42. Asmens duomenys naudojami tik gavus asmens sutikimą juos naudoti. Asmens duomenys naudojami tik Tvarkos apraše numatytoms procedūroms vykdyti. Asmens duomenys tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas (BDAR)), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

43. Tvarkos aprašo įgyvendinimą organizuoja Savivaldybės meras.

44. Darbo grupės posėdžių protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais. Paraiškų teikėjų dokumentai, kurių teikiami pasiūlymai neatitiko paraiškų teikimo kriterijų ir paraiškų teikėjų, kurių pateiktos paraiškos po balsavimo nelaimėjo, taip pat apklausoje dalyvavusių asmenų, balsavusių apklausoje, dokumentai, kuriuose yra asmens duomenų, saugomi vieną mėnesį po Savivaldybės mero potvarkio, kuriuo patvirtinamas įgyvendinamų projektų sąrašas, įsigaliojimo datos. Paraiškų teikėjų dokumentai, kurių projektai po apklausos laimėjo ir kuriuose yra asmens duomenų, saugomi Savivaldybės administracijoje iki laiko, kol bus įgyvendintas projektas.

45. Projektų vykdymo ir lėšų panaudojimo vertinimą atlieka Savivaldybės kontrolės ir audito tarnyba, Savivaldybės administracijos Centralizuotas vidaus audito skyrius, vadovaudamiesi jų veiklą reglamentuojančiais teisės aktais.

46. Tvarkos aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

47. Skundus, susijusius su šio Tvarkos aprašo įgyvendinimu, nagrinėja Savivaldybės administracija.

\_\_\_\_\_\_\_\_\_\_\_\_\_\_\_

PAVIRTINTA

Klaipėdos rajono savivaldybės tarybos  
2025 m. birželio 26 d. sprendimu Nr. T11-241

**PROJEKTO IDĖJOS PASIŪLYMAS**

\_\_\_\_\_\_\_\_\_\_\_\_\_\_\_\_\_\_\_\_\_\_\_

(Data)

1. **Projekto vertės kategorija**

|  |  |  |
| --- | --- | --- |
| Mažos vertės projektas visoje savivaldybės teritorijoje | Mažos vertės projektas kaimuose, turinčiuose mažą (250 ir mažiau) deklaruotų gyventojų skaičių | Didelės vertės projektas |

1. **Projekto idėjos kategorija**

|  |  |  |  |  |
| --- | --- | --- | --- | --- |
| Poilsis ir laisvalaikis | Sportas | Mažoji architektūra | Želdiniai | Kita |

1. **Bendra informacija apie projektą ir pareiškėją**

|  |  |
| --- | --- |
| * 1. **Projekto pavadinimas** | |
| * 1. **Pareiškėjas(-a)** (*Lietuvos Respublikos pilietis, turintis 16 metų)* | |
| Vardas ir pavardė, asmens kodas |  |
| Kontaktai (telefono numeris, elektroninio pašto adresas) |  |
| * 1. **Projekto įgyvendinimo vieta(-os)** | |

1. **Projekto aprašymas ir sprendžiama problema**

|  |
| --- |
| * 1. **Projekto tikslas (***ne daugiau 3000 simbolių)* |
| * 1. **Projekto aprašymas ir sprendžiama problema** (*ne daugiau 3000 simbolių)* |
| * 1. **Tikslinė grupė** |
| * 1. **Projekto rezultatai ir jų nauda gyventojams** (*ne daugiau 3000 simbolių)* |

1. **Preliminari projekto sąmata**

|  |  |  |  |
| --- | --- | --- | --- |
| **Išlaidų pavadinimas** | **Planuojama išlaidų suma, Eur su PVM** | **Nuorodos** | **Failai** |
|  |  |  |  |
|  |  |  |  |
| **Iš viso išlaidų:** |  |  |  |
| **Rezervas nenumatytoms išlaidoms** (mažos apimties projektams 10 proc., didelės apimties projektams 15 proc.) |  |  |  |
| **Bendra išlaidų suma su rezervu:** |  |  |  |

1. **Pasiūlymo priedai** *(nuotraukos, ekspertų nuomonės, rekomendacijos, vizualizacijos, brėžiniai, schemos ar kita informacija, papildanti projekto aprašymą)*
2. **Pasirašydamas(-a) šį Projekto idėjos pasiūlymą:** 
   1. **Patvirtinu, kad:**
      1. projekto veiklomis sukurti rezultatai nebus naudojami komerciniais tikslais;
      2. šiame pasiūlyme ir prie jo pridėtuose dokumentuose pateikta informacija yra teisinga.
   2. **Sutinku, kad:**
      1. informacija apie mano pateiktą pasiūlymą būtų skelbiama Klaipėdos rajono savivaldybės interneto svetainėse [www.klaipedos-r.lt](http://www.klaipedos-r.lt) , [www.atvirihorizontai.lt](http://www.atvirihorizontai.lt) ir (ar) kitoje viešoje erdvėje;
      2. Klaipėdos rajono savivaldybės administracija (toliau – Administracija), juridinio asmens kodas 188773688, Klaipėdos g. 2, Gargždai, tel. +370 46 472025, tvarkydama asmens duomenis veikia kaip duomenų valdytojas. Administracija asmens duomenis tvarko vadovaujantis BDAR 6 straipsnio „e“ punktu šiais tikslais ir pagrindais: Savivaldybės gyventojų inicijuotų projektų idėjų finansavimo tikslais, kurie nustatyti Tvarkos apraše, nustatant projekto idėjos teikėjo tapatybę.
      3. Administracija gali teikti mano asmens duomenis informacinių sistemų ir registrų valdytojams arba iš jų duomenis gauti tiek, kiek tai būtina mano projektui įvykdyti. Duomenys gali būti teikiami arba gaunami iš informacinių sistemų ir registrų aprašytų Klaipėdos rajono savivaldybės asmens duomenų apsaugos politikoje.
   3. **Esu informuotas(-a), kad:**
      1. turiu šias duomenų subjekto teises: teisę susipažinti su savo duomenimis ir kaip jie yra tvarkomi; teisę reikalauti ištaisyti arba, atsižvelgiant į asmens duomenų tvarkymo tikslus papildyti neišsamius asmens duomenis; teisę prašyti savo duomenis sunaikinti arba sustabdyti savo duomenų tvarkymo veiksmus (išskyrus saugojimą); teisę prašyti, kad asmens duomenų tvarkymas būtų apribotas; teisę į duomenų perkėlimą; teisę pateikti skundą Valstybinei duomenų apsaugos inspekcijai; teisę atšaukti sutikimą. Suprantu, kad mano teisės gali būti įgyvendintos tik nustačius mano tapatybę, taip pat kiekvienu konkrečiu atveju įvertinus mano prašymo pagrįstumą.
      2. Administracija gali teikti ir gauti mano asmens duomenis kitoms valstybės ar savivaldos institucijoms ar įstaigoms, paslaugų teikėjams tiek, kiek tai būtina mano projektui įvykdyti.
   4. **Žinau, kad:**
      1. Administracijos duomenų apsaugos pareigūno, į kurį galiu kreiptis dėl savo duomenų subjekto teisių įgyvendinimo bei kitų klausimų, telefonas +370 690 23959, elektroninis paštas: [dap@klaipedos-r.lt](mailto:dap@klaipedos-r.lt).
      2. Asmens duomenų saugojimo terminas yra toks, kaip nustatyta Bendrųjų dokumentų saugojimo terminų rodyklėje.

**\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(Parašas) (Vardas ir pavardė)